b'\n_START_ARTICLE_\nNuku\xca\xbbalofa\n_START_SECTION_\nZgodovina\n_START_PARAGRAPH_\nPredel Kolomotu\xca\xbba je bil \xc5\xbee v 19. stoletju rezidenca lokalnih poglavarjev z zahodnega dela otoka, nekoliko kasneje pa je prvi monarh ob podpori protestantskih misijonarjev ustanovil \xc5\xa1e Kolofo\xca\xbbou. Otok je kot prvi Zahodnjak \xc5\xbee leta 1643 odkril Abel Tasman, kasneje pa sta ga obiskala tudi Samuel Wallis in James Cook, prvi obisk angle\xc5\xa1kih misijonarjev konec 18. stoletja pa se je izjalovil. Naslednji\xc4\x8d so misijonarji pri\xc5\xa1li leta 1818 in leta 1829 izbrali Kolofo\xca\xbbou za bazo, od koder so nameravali spreobrniti prebivalstvo otoka. Tam so zgradili prvo \xc5\xa1olo, ki so ji kmalu sledile druge, s \xc4\x8demer je kraj postal izobra\xc5\xbeevalno sredi\xc5\xa1\xc4\x8de in pritegnil mnoge. Leta 1845 je kralj George Tupou I. razglasil Nuku\xca\xbbalofo za prestolnico in ji dal vlogo politi\xc4\x8dnega sredi\xc5\xa1\xc4\x8da, kmalu pa je tu zraslo tudi pomembno pristani\xc5\xa1\xc4\x8de._NEWLINE_Tonga se je konec 19. stoletja politi\xc4\x8dno povezala z Nem\xc5\xa1kim cesarstvom, ki pa je nadzor kmalu prepustila Britanskemu imperiju v zameno za nevme\xc5\xa1avanje v njihove interese na obmo\xc4\x8dju Samoe. Britanci so vzpostavili protektorat, a je Tonga ostala formalno samostojno kraljestvo. Ob izbruhu druge svetovne vojne je kraljevina skladno z zavezni\xc5\xa1tvom napovedala vojno Nem\xc4\x8diji in Japonski.\n_START_SECTION_\nDruga svetovna vojna\n_START_PARAGRAPH_\nV prvi polovici leta 1942 so po dogovoru z Britanci na Tongatapu pri\xc5\xa1le ameri\xc5\xa1ke sile, katerih poveljniki so uvideli strate\xc5\xa1ki pomen pristani\xc5\xa1\xc4\x8da za oskrbovanje ladij ter otoka kot celote za zra\xc4\x8dno postojanko na poti do Nove Zelandije in izhodi\xc5\xa1\xc4\x8de za zra\xc4\x8dne operacije proti Samoi in Fid\xc5\xbeiju. Mornarica je takrat zgradila opori\xc5\xa1\xc4\x8de za hidroplane, skladi\xc5\xa1\xc4\x8de goriva in razli\xc4\x8dne podporne zgradbe ter obrambne polo\xc5\xbeaje. Tu so med drugim opravili zasilna popravila torpediranih letalonosilk USS Saratoga in USS North Carolina._NEWLINE_Zaradi razpleta bojev na pacifi\xc5\xa1kem boji\xc5\xa1\xc4\x8du ni opori\xc5\xa1\xc4\x8de med vojno nikoli delovalo s polno zmogljivostjo, \xc4\x8de pa bi Japonci dobili bitko za Midway in nadaljevali z na\xc4\x8drtovanim prodiranjem proti Samoi, bi pridobilo izjemen strate\xc5\xa1ki pomen. Namesto tega se je boji\xc5\xa1\xc4\x8de pomaknilo proti severu in opori\xc5\xa1\xc4\x8de na Tongatapuju je postalo prvo ju\xc5\xbenopacifi\xc5\xa1ko opori\xc5\xa1\xc4\x8de, ki ga je ameri\xc5\xa1ka vojska opustila.'